陷虜歌
作者：鄭思肖
朝代：宋

paragraphs: 德祐初年臘月二，逆臣叛我蘇城地。
城外蕩蕩爲丘墟，積骸飄血彌田里。
城中生靈氣如蟄，與賊爲徒廿六日。
蚩蚩橫目無所知，低面賣笑如相識。
彼儒衣冠誰家子，靡然相從亦如此。
不知平日讀何書，失節抱虎反矜喜。
有粟可食不下咽，有頭可斷容我言。
不忍我家與國同休三百十六年，閲歷凡幾世，忠孝已相傳。
足大宋地，首大宋天。
身大宋衣，口大宋田。
今弃我三十五歲父母玉成之身，一旦爲氓受虜廛。
我憶我父教我者，日夜滴血哭成顛。
我有老母病老病，相依爲命生餘生。
欲死不得爲孝子，欲生不得爲忠臣。
痛哉擗胸叫大宋，青青在上寧無聞。
自古帝王行仁政，唯有我朝天子聖。
老天高眼不昏花，盍拯下土蒼生命。
忍令此賊恣殺氣，顛倒上下亂綱紀。
厥今帝怒行天刑，一怒天下凈如洗。
要荒仍歸禹疆土，四海草木霑新雨。
應容隠者入深密，歲收芋栗供母食。
對人有口不肯開，面仰虛空雙眼白。